Document ID: 32008D0622

РЕШЕНИЕ НА СЪВЕТА
от 8 юли 2008 година
за отмяна на Решение 2005/183/ЕО за съществуването на прекомерен дефицит в Полша
(2008/622/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 104, параграф 12 от него,
като взе предвид препоръката на Комисията,
като има предвид, че
(1)
С Решение на Съвета 2005/183/ЕС (1), вследствие на препоръка от Комисията, в съответствие с член 104, параграф 6 от Договора, беше решено, че в Полша съществува прекомерен дефицит. Съветът отбеляза, че общият бюджетен дефицит е бил 4,1 % от БВП през 2003 г., надхвърляйки определената от Договора референтна стойност от 3 % от БВП, докато общият държавен брутен дълг е бил 45,4 % от БВП, т.е. под определената от Договора референтна стойност от 60 % от БВП. В решението на Съвета се постановява, че ще се наложи стойностите за дефицита и дълга да се коригират нагоре, ако пенсионните схеми с частно финансиране се изключат от общия държавен сектор, вследствие на решението на Евростат относно класифицирането на пенсионните схеми с частно финансиране (2).
(2)
На 5 юли 2004 г. в съответствие с член 104, параграф 7 от Договора и член 3, параграф 4 от Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (3), по предложение на Комисията Съветът отправи препоръка към Полша с оглед преустановяване на положението на прекомерен бюджетен дефицит най-късно до 2007 г. Препоръката беше публично оповестена.
(3)
На 28 ноември 2006 г. по препоръка на Комисията Съветът реши в съответствие с член 104, параграф 8, че действията, предприети от Полша към онзи момент, са били неподходящи (4). На 27 февруари 2007 г. по препоръка на Комисията Съветът издаде нова препоръка съгласно член 104, параграф 7, в която 2007 г. се потвърждава като краен срок за корекцията. Препоръката беше публично оповестена.
(4)
В съответствие с член 104, параграф 12 от Договора, решението на Съвета за наличието на прекомерен дефицит следва да се отмени, когато Съветът прецени, че прекомерният дефицит на съответната държава-членка е коригиран.
(5)
В съответствие с Протокола относно процедурата при прекомерен дефицит, приложен към Договора, Комисията предоставя данните за изпълнението на процедурата. Като част от прилагането на този протокол, държавите-членки трябва да предоставят данни за бюджетния дефицит и държавния дълг, както и за други свързани с тях променливи два пъти годишно, а именно преди 1 април и преди 1 октомври, в съответствие с член 4 от Регламент (ЕО) 3605/93 от 22 ноември 1993 г. на Съвета за прилагане на Протокола относно процедурата при прекомерен дефицит, приложен към Договора за създаване на Европейската общност (5).
(6)
Въз основа на данните, предоставени от Комисията (Евростат) в съответствие с член 8ж, параграф 1 от Регламент (ЕО) № 3605/93, след нотификацията, направената от Полша преди 1 април 2008 г., и основавайки се на прогнозата на службите на Комисията от пролетта на 2008 г., се налагат следните заключения:
-
дефицитът на консолидирания държавен бюджет намаля от 3,8 % от БВП през 2006 г. до 2,0 % от БВП през 2007 г., което е под референтната стойност от 3 % от БВП. За сравнение, официалната прогноза за дефицита, заложена в актуализираната през декември 2006 г. програма за сближаване, беше 3,4 % от БВП,
-
много по-добрите показатели на дефицита за 2007 г., в сравнение с поставената цел, бяха подпомогнати от много по-висок ръст на реалния БВП, отколкото се предполагаше в програмата за сближаване от ноември 2006 г. Освен това, правителството е изразходвало по-малко за социални плащания (поради липса на индексация за 2007 г.), субсидии, инвестиции и трудови възнаграждения на служителите спрямо БВП. Като цяло общите разходи бяха с 1,5 процентни пункта по-ниски от планираното в програмата за сближаване от ноември 2006 г. Подобрението на структурното салдо (т.е. салдото, коригирано спрямо фазата на икономическия цикъл, без да се взимат предвид еднократните и други временни мерки) е оценено на 1 процентни пункта от БВП през 2007 г.,
-
с по-ниския ръст на БВП отколкото през 2007 г. прогнозата от пролетта на 2008 г. предвижда нарастване на дефицита през 2008 г. до 2,5 % от БВП, но да остане под референтната стойност, повлиян основно от намаляване на социалните осигуровки и данъчни облекчения за доходите на физическите лица и от увеличаването на социалните плащания заедно с по-високия размер на инвестиции. Тази стойност е същата като официалния дефицит, поставен като цел от актуализацията на програмата за сближаване от март 2008 г. За 2009 г. прогнозата от пролетта на 2008 г. предвижда дефицитът значително да се стабилизира при положение, че няма промяна в политиката. Това показва, че дефицитът е бил сведен под референтната стойност от 3 % от БВП по убедителен и устойчив начин,
-
въпреки това, през 2008 г. се очаква структурното салдо леко да се влоши с процентни пункта от БВП, и ако няма промяна в политиката, да се подобри с процентни пункта през 2009 г. Това развитие трябва да се разглежда на фона на необходимостта да се напредва към средносрочната цел за бюджетната позиция, която за Полша представлява структурен дефицит от 1 % от БВП,
-
държавният дълг намаля от 47,6 % от БВП през 2006 г. до 45,2 % през 2007 г. Според прогнозата от пролетта на 2008 г. се очаква съотношението на дълга да остане под прага от 60 % от БВП и да продължи да намалява до около 44 % към края на 2009 г.
(7)
По мнението на Съвета прекомерният дефицит в Полша е бил коригиран и, следователно, Решение 2005/183/ЕО следва да бъде отменено,
ПРИЕ НАСТОЯЩОТО РЕШЕНИЕ:
Член 1
От цялостната оценка следва, че прекомерният дефицит в Полша е коригиран.
Член 2
Решение 2005/183/ЕО се отменя.
Член 3
Адресат на настоящото решение е Република Полша.
Съставено в Брюксел на 8 юли 2008 година.

Labels: 2
19
18